L-għawi ta' Alċimu ( QK) Tliet snin wara waslet l-aħbar għand in-nies ta' Ġuda li Demetriju bin Selewku niżel fil-port ta' Tripli b'eżerċtu qawwi u iġfna, u ħa f'idejh il-pajjiż, u ħeles minn Antijoku u Lisja, it-tutur tiegħu. Kien hemm wieħed jismu Alċimu, li qabel kien laħaq qassis il-kbir, iżda li kien tniġġes minn rajh fi żmien ir-rewwixta; meta fehem li ma kien baqagħlu ebda mezz ta' ħelsien u anqas triq miftuħa għall-artal imqaddes, mar għand is-sultan Demetriju għall-ħabta tas-sena , u ħadlu kuruna tad-deheb, palma, u magħhom friegħi taż-żebbuġ minn dawk li soltu joffru fit-tempju, u dakinhar ma għamel xejn iżjed. Imma fl-aħħar sab iż-żmien jgħinu fil-ġenn tiegħu. Meta Demetriju sejjaħlu għal-laqgħa tal-Kunsill u stħarrġu x'kienu jħossu u jaħsbu l-Lhud, hu wieġeb: "Il-Lhud, li jgħidulhom il-Ħasidin, b'kap tagħhom Ġuda l-Makkabi, qegħdin iqanqlu l-gwerer u jxewxu; is-saltna ma tistax issib kwiet bihom. Ngħid għalija serquni mill-ġieħ ta' missirijieti, jiġifieri mid-dinjità ta' qassis il-kbir, għalhekk ġejt hawnhekk, qabel xejn imqanqal mill-ħeġġa sinċiera li għandi għall-ġid tas-sultan, u t-tieni, imbagħad, biex infittex il-ġid ta' nies pajjiżna, għax minħabba l-ġenn ta' dawn in-nies li semmejtlek, il-poplu kollu tiegħi qiegħed ibati mhux ftit. Jalla tistħarreġ dan kollu ħaġa ħaġa, o sultan, u mbagħad taħseb fil-pajjiż u l-poplu tagħna magħfus minn kullimkien, skont kif jixraq lill-ħlewwa u t-tjieba li għandek ma' kulħadd. Għaliex sakemm jibqa' ħaj Ġuda, ma jistax ikun li s-saltna jkollha s-sliem." Malli temm dan il-kliem, il-ħbieb l-oħra li kellhom għal Ġuda malajr komplew saħħnu lil Demetriju. Dak il-ħin stess għażel lil Nikanor, li qabel kien kmandant tat-taqsima bl-iljunfanti, għamlu ġeneral għal-Lhudija, u bagħtu bl-ordni li jeqred lil Ġuda, ixerred lil niesu, u jqiegħed lil Alċimu qassis il-kbir fl-aqwa tempju. Imbagħad il-Ġentili li kienu ħarbu mil-Lhudija minħabba Ġuda, marru bil-ġmiegħi tagħhom ma' Nikanor, għax kienu jaħsbu li l-iżventuri u l-ħsarat tal-Lhud se jkunu ta' ġid għalihom. Malli l-Lhud semgħu bl-avanzata ta' Nikanor u r-rewwixta tal-Ġentili, xeħtu t-trab fuq rashom, bdew jitolbu lil Dak li waqqaf il-poplu tiegħu għal dejjem, u li bid-dieher dejjem ħares il-wirt tiegħu. Mal-ordni tal-kap tagħhom iċċaqalqu minn hemm u ġew fl-idejn mal-għadu ħdejn ir-raħal ta' Dessaw. Xmun, ħu Ġuda, kien jissielet ma' Nikanor, imma minħabba li tfaċċa l-għadu għal għarrieda mar xi ftit minn taħt. B'danakollu, malli Nikanor sama' bil-qlubija li kellhom Ġuda u n-nies ta' madwaru u b'liema kuraġġ kienu jitqabdu għal art twelidhom, beża' jaqta' l-kwistjoni bit-tixrid tad-demm. Għalhekk bagħat lil Posidonju, Teodotu u Mattatija biex jittrattaw għall-paċi u jieħdu b'idejn xulxin. Wara li sar ħafna stħarriġ fuq dan, il-kmandant għarraf lill-kotra u deher li kulħadd kien jaqbel, u aċċettaw li jiftiehmu. Iffissaw il-jum li fih kellhom jiltaqgħu l-kapijiet weħidhom. Ġie karru minn kull naħa u qiegħdu siġġijiet għalihom. Ġuda kien ħalla nies armati f'postijiet strateġiċi, li ma jmurx l-għadu jqarraq bih u jieħdu għal għarrieda; imma t-taħditiet bejniethom marru tajjeb. Nikanor baqa' Ġerusalemm bla ma għamel xejn ħażin, u l-kotra tan-nies li nġabru bi ħġarhom bagħathom lura. Lil Ġuda mbagħad żammu dejjem qrib tiegħu għax tassew inġibed lejh. Ħajru jiżżewweġ u jnissel l-ulied; u hu żżewweġ, strieħ, u għex fis-sliem. Alċimu, malli ntebaħ bil-ħbiberija ta' bejniethom u kiseb kopja tal-pattijiet li kienu saru, mar għand Demetriju u qallu li Nikanor kien qiegħed jaħdem kontra l-interessi tal-imperu, għaliex kien għażel lil Ġuda, traditur tas-saltna, b'suċċessur tiegħu. Is-sultan xegħel bil-korla u, imxewwex kif kien mill-akkużi foloz ta' dan il-bniedem ħażin, kiteb lil Nikanor u qallu li ma jistax joqgħod għal dawn il-pattijiet, u ordnalu li jibgħat minnufih lill-Makkabi marbut priġunier lejn Antjokja. Malli waslulu dawn l-aħbarijiet, Nikanor tħawwad għax ħassha bi tqila li jikser dawn il-pattijiet ta' ħbiberija, meta Ġuda ma kien jaħti xejn. Imma billi ma setax jeħodha kontra s-sultan, stenna l-waqt, biex itemm l-affari b'biċċa ħżunija. Il-Makkabi, min-naħa tiegħu, induna li Nikanor kien qiegħed iġib ruħu iebes miegħu u ra li l-manjieri tiegħu fil-laqgħat tas-soltu saru żorri. Billi fehem li din l-imġiba ma kinitx tfisser ġid, ġabar mhux ftit min-nies ta' madwaru u nħeba minn Nikanor. Malli dan induna li kien milgħub mill-għaqal ta' Ġuda, mar fit-tempju, kbir u qaddis, waqt li l-qassisin kienu qegħdin joffru s-sagrifiċċji tas-soltu u ordnalhom li jagħtuh f'idejh lil dan il-bniedem. Ħalfulu u qalulu li ma kinux jafu fejn qiegħed ir-raġel li kien qiegħed ifittex; u hu mbagħad għolla idu lejn is-santwarju u ħalef: "Jekk ma tagħtunix 'il Ġuda marbut, inwitti din id-dar ta' Alla u nħott l-artal, u ntalla' tempju l-ġmiel tiegħu lil Dijonisju." Kif qalilhom dan telaq. Imbagħad il-qassisin għollew idejhom lejn is-sema u talbu 'l Dak li dejjem deher jitqabad għall-poplu tagħna u bdew jgħidu: "Int, Sid li ma għandek bżonn xejn, għoġbok li jkollok tempju u għamara tiegħek fostna. Issa Mulej, qaddis mimli b'kull qdusija, żomm għal dejjem safja din id-dar, imnaddfa ftit taż-żmien ilu." Il-mewt ta' Rażis Kien hemm wieħed jismu Rażis, wieħed mill-anzjani ta' Ġerusalemm, li xlewh quddiem Nikanor; kien bniedem li kien iħobb in-nies ta' pajjiżu u kien stmat ħafna; kienu jgħidulu Missier il-Lhud, minħabba l-qalb tajba tiegħu. Fl-imgħoddi fi żmien ir-rewwixta kien imtalla' l-qorti minħabba l-Ġudaiżmu u b'qalbu kollha ttarraf b'ruħu u ġismu għalih. Billi Nikanor ried juri l-odju li kellu għal-Lhud, bagħat ħames mitt suldat biex jaqbduh. Ħaseb li jekk jaqbad lil dan, ikun ta daqqa sewwa lill-oħrajn. It-truppi kien għoddhom ħadu t-torri f'idejhom u kienu diġà sfurzaw il-bieb tal-bitħa u ordnaw li jinġieb in-nar u jqabbdu l-bibien, meta Rażis, kif kien imdawwar minn kullimkien, daħħal is-sejf fih innifsu, għax ipprefera jmut ta' qalbieni milli jiġi f'idejn dawk il-misħutin, u jkollu joqgħod għaż-żebliħ li ma kienx jixraq lin-nobbiltà tiegħu. Imma billi f'dik l-għaġla u l-fixla ma tax id-daqqa sewwa, u s-suldati kienu deħlin mill-bibien, mar jiġri b'saħħtu għal fuq is-sur u ntafa' b'kuraġġ għal fuq il-folla. Minnufih warrbu lura u għamlu l-wisa', u hu ġie fil-vojt f'nofshom. Kif kien għadu jieħu n-nifs, mixgħul u mgħaddab, qam bid-demm igelgel miegħu u, minkejja l-uġigħ tal-ġrieħi, mar jiġri minn nofs il-folla u tela' fuq blata maqtugħa għad-dritt. Imbagħad, meta kien tilef demmu kollu, ħareġ imsarnu, qabadhom b'idejh it-tnejn u waddabhom għal fuq il-folla. Fl-istess ħin talab lil Sid il-ħajja u r-ruħ li jroddhomlu lura; u b'dan il-mod miet.